title: DIRECTIVA DELEGATĂ (UE) …/… A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea anumitor compuşi de plumb şi de crom hexavalent la iniţiatorii electrici și electronici ai explozivilor de uz civil (profesional)

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS) în ceea ce privește o derogare pentru aplicații specifice care conțin plumb şi crom hexavalent.

               Directiva RoHS restricționează utilizarea anumitor substanțe periculoase în echipamentele electrice și electronice, după cum prevede articolul 4 din directiva respectivă. Aceasta a intrat în vigoare la 21 iulie 2011.

               Substanțele restricționate în prezent, indicate în anexa II la Directiva RoHS, sunt următoarele: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV la Directiva RoHS sunt indicate materialele și componentele de echipamente electrice și electronice (EEE), destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1) din Directiva RoHS.

               Articolul 5 prevede adaptarea anexelor III și IV la progresul științific și tehnic (prin includerea, reînnoirea, modificarea sau revocarea derogărilor). În temeiul articolului 5 alineatul (1) litera (a), derogările se includ în anexele III și IV numai dacă această includere nu diminuează protecția mediului și a sănătății conferită de Regulamentul (CE) nr. 1907/2006 (REACH)
                  2
                și dacă este îndeplinită una dintre condițiile următoare: eliminarea sau substituirea materialelor și a componentelor prin modificarea proiectului sau utilizând materiale și componente pentru care nu sunt necesare materialele sau substanțele indicate în anexa II este imposibilă din punct de vedere științific sau tehnic; fiabilitatea substituenților nu este asigurată sau este probabil ca efectele negative totale provocate de substituire asupra mediului și asupra sănătății și securității consumatorilor să depășească avantajele totale ale acesteia pentru mediu și pentru sănătatea și securitatea consumatorilor.

               În plus, deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii, iar deciziile privind durata derogărilor trebuie să țină seama de orice potențiale efecte asupra inovării. După caz, se iau în considerare efectele globale ale derogării de-a lungul întregului ciclu de viață.

               Mai mult, conform articolului 5 alineatul (1), Comisia Europeană (Comisia) trebuie să includă materialele și componentele de EEE destinate unor aplicații specifice în listele din anexele III și IV prin intermediul unor acte delegate distincte, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               După publicarea Directivei RoHS, Comisia a primit, în conformitate cu dispozițiile articolului 5 alineatul (3) și ale anexei V, numeroase
                  3
                cereri din partea operatorilor economici, atât pentru acordarea de noi derogări, cât și pentru reînnoirea derogărilor existente.

               În luna ianuarie 2018, Comisia a primit o cerere privind o nouă derogare pentru utilizarea compușilor de plumb și de crom hexavalent la inițiatorii electrici și electronici ai explozivilor de uz civil (profesional) (cererea nr. 2018-2).

               În vederea evaluării cererii de derogare, Comisia a lansat un studiu pentru a efectua evaluarea tehnică și științifică necesară, care a inclus o consultare deschisă‑ online pe tema cererii cu părțile interesate, cu durata de șapte săptămâni
                  4
               . Cu ocazia consultării cu părțile interesate au fost primite două contribuții.

               Raportul final care conține evaluarea cererii a fost publicat
                  5
               , iar părțile interesate au fost informate în acest sens.

               Ulterior, Comisia a consultat grupul de experți ai statelor membre pentru actele delegate adoptate în temeiul Directivei RoHS, la reuniunea experţilor din 21 octombrie 2019. Experții au fost de acord cu proiectul prezentat, însă o mare parte dintre aceştia nu şi-au exprimat opinia. S-au parcurs toți pașii necesari referitori la derogările de la restricționarea anumitor substanțe, prevăzuți la articolul 5 alineatele (3)-(7)
                  6
               . În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. Nu sau primit observații. Consiliul și Parlamentul European au fost informate cu privire la toate activitățile.

               În raportul final au fost evidențiate în special informațiile tehnice și evaluarea tehnică de mai jos.

               ·Inițiatorii electrici și electronici (IEE) intră în componenţa detonatoarelor electrice și electronice utilizate în principal pentru extracția mineralelor (de exemplu, a pietrei pentru construcții, a minereurilor și a metalelor prețioase), precum și pentru activitățile de construcție și demolare (de exemplu, construcţia tunelurilor, demolarea coșurilor și a clădirilor). IEE sunt utilizaţi şi la componentele sistemelor integrate de salvare pentru combaterea efectelor produse de inundații, căderi masive de zăpadă, acumulări de sloiuri de gheaţă sau copaci căzuți. Compușii de plumb și de crom hexavalent se găsesc în unele părți esențiale ale IEE, cum ar fi capsele detonante electrice, încărcăturile explozive primare și încărcăturile de întârziere pirotehnice.

               ·În prezent, nu există pe piață alternative la diazida de plumb, stifnatul de plumb, dipicramatul de plumb, plumbul portocaliu (tetraoxid de plumb) şi dioxidul de plumb pentru IEE și la cromatul de bariu pentru încărcăturile pirotehnice cu timp mare de întârziere ale IEE, care să îndeplinească toate cerințele esențiale pentru a asigura funcționarea în condiții de siguranță a IEE.

               Aplicațiile la care se referă cererea de derogare se încadrează în categoria 11
                  7
               ; prin urmare, cererea de derogare intră sub incidența anexei III la Directiva 2011/65/UE. Pentru a se asigura faptul că derogarea solicitată nu diminuează protecția mediului și a sănătății conferită de Regulamentul REACH, în conformitate cu articolul 5 din Directiva 2011/65/UE, compușii relevanţi de plumb și de crom hexavalent trebuie specificați în textul derogării. În plus, cererea de derogare îndeplinește cel puțin unul dintre criteriile relevante prevăzute la articolul 5 alineatul (1) litera (a): întrucât pentru aplicațiile în cauză nu sunt disponibile în prezent alternative fiabile și nici nu este probabil ca astfel de alternative să fie introduse în curând pe piață, este justificată acordarea unei derogări cu o perioadă maximă de valabilitate de cinci ani. Dat fiind că nu sunt încă disponibili substituenți fiabili, nu se anticipează pentru această perioadă niciun impact socioeconomic negativ al substituirii. De asemenea, nu este de așteptat ca perioada de valabilitate acordată să aibă efecte adverse asupra inovării.

               3.ELEMENTELE JURIDICE ALE ACTULUI DELEGAT

               Directiva delegată acordă o derogare de la restricțiile prevăzute la articolul 4 alineatul (1), care trebuie inclusă în anexa III la Directiva 2011/65/UE; această derogare autorizează utilizarea anumitor compuşi de plumb şi de crom hexavalent în aplicații specifice.

               Instrumentul este o directivă delegată, conform dispozițiilor Directivei 2011/65/UE, în special ale articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a apropia dispozițiile privind funcționarea pieței interne în domeniul echipamentelor electrice și electronice, permițând utilizarea, pentru aplicații specifice, a unor substanțe care sunt altminteri interzise, în conformitate cu dispozițiile și condițiile prevăzute în Directiva RoHS și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Directiva delegată nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 15.1.2021

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea anumitor compuşi de plumb şi de crom hexavalent la iniţiatorii electrici și electronici ai explozivilor de uz civil (profesional)

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  8
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricţie nu se referă la anumite aplicații care beneficiază de derogare, indicate în anexa III la directiva menţionată.

               (2)Categoriile de echipamente electrice și electronice cărora li se aplică Directiva 2011/65/UE sunt enumerate în anexa I la directiva respectivă.

               (3)Plumbul şi cromul hexavalent sunt substanțe restricționate, incluse în anexa II la Directiva 2011/65/UE.

               (4)La 19 ianuarie 2018, Comisia a primit o cerere întocmită în conformitate cu articolul 5 alineatul (3) din Directiva 2011/65/UE de acordare a unei derogări pentru utilizarea compuşilor de plumb şi de crom hexavalent la iniţiatorii electrici și electronici ai explozivilor de uz civil (profesional) („derogarea solicitată”), care trebuie inclusă în anexa III la directiva respectivă.

               (5)Procesul de evaluare a cererii a inclus consultări cu părțile interesate în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au publicate pe un site internet dedicat.

               (6)Anumiţi compuși de plumb și de crom hexavalent sunt utilizaţi la unele părți esențiale ale iniţiatorilor electrici şi electronici (IEE), cum ar fi capsele detonante electrice, încărcăturile explozive primare și încărcăturile de întârziere pirotehnice. IEE intră în componenţa detonatoarelor electrice și electronice utilizate în principal pentru extracția mineralelor şi la activități de construcție și demolare, precum și la componentele sistemelor de salvare integrate.

               (7)În prezent, nu există pe piață alternative la diazida de plumb, stifnatul de plumb, dipicramatul de plumb, plumbul portocaliu (tetraoxid de plumb) şi dioxidul de plumb pentru IEE și la cromatul de bariu pentru încărcăturile pirotehnice cu timp mare de întârziere ale IEE, care să îndeplinească toate cerințele esențiale pentru a asigura funcționarea în condiții de siguranță a IEE.

               (8)Din cauza lipsei alternativelor, înlocuirea sau eliminarea diazidei de plumb, a stifnatului de plumb, a dipicramatului de plumb, a plumbului portocaliu (tetraoxid de plumb), a dioxidului de plumb și a cromatului de bariu este imposibilă din punct de vedere științific și tehnic în cazul anumitor componente ale IEE. Derogarea respectă Regulamentul (CE) nr. 1907/2006 al Parlamentului European și al Consiliului
                  9
                și, în consecință, nu diminuează protecția mediului și a sănătății conferită de acesta.

               (9)Prin urmare, este oportun să se acorde derogarea solicitată, prin includerea aplicațiilor la care se referă aceasta în anexa III la Directiva 2011/65/UE, în ceea ce privește echipamentele electrice și electronice din categoria 11.

               (10)Derogarea solicitată ar trebui să se acorde pentru o perioadă de 5 ani, începând de la [data publicării prezentei directive în Jurnalul Oficial], în conformitate cu articolul 5 alineatul (2) primul paragraf din Directiva 2011/65/UE. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (11)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică cel târziu până la [ultima zi a celei de a 5-a luni de la data intrării în vigoare a prezentei directive] actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.

               Statele membre aplică aceste acte începând cu [ultima zi a celei de a 5-a luni de la data intrării în vigoare a prezentei directive + 1 zi].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 15.1.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista cererilor este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (4)

                  Perioada de consultare
                  : 31 octombrie 2018-19 decembrie 2018.

                     (5)

                     https://op.europa.eu/en/publication-detail/-/publication/7e6bf135-f0b9-11e9-a32c-01aa75ed71a1/language-en/format-PDF/source-120742148

                     (6)

                        Lista pașilor administrativi necesari este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (7)

                        Categoriile enumerate în anexa I la Directiva 2011/65/UE sunt: 1. aparate de uz casnic de mari dimensiuni; 2. aparate de uz casnic de mici dimensiuni; 3. echipamente informatice și de telecomunicații; 4. aparate electrice de consum; 5. echipamente de iluminat; 6. unelte electrice și electronice; 7. jucării, echipament pentru petrecerea timpului liber și echipament sportiv; 8. dispozitive medicale; 9. instrumente de monitorizare și control, inclusiv instrumente industriale de monitorizare și control; 10. distribuitoare automate; 11. alte EEE care nu se regăsesc în categoriile de mai sus.

                     (8)

                        JO L 174, 1.7.2011, p. 88.

                     (9)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE se adaugă următoarea intrare 45:

                        „45

                        Diazida de plumb, stifnatul de plumb, dipicramatul de plumb, plumbul portocaliu (tetraoxid de plumb) şi dioxidul de plumb din inițiatorii electrici și electronici ai explozivilor de uz civil (profesional) și cromatul de bariu din încărcăturile pirotehnice cu timp mare de întârziere ale inițiatorilor electrici ai explozivilor de uz civil (profesional)

                        Se aplică pentru categoria 11 și expiră la [OP: 5 ani după publicarea directivei delegate în Jurnalul Oficial].”


title: DIRECTIVA (UE) …/… A COMISIEI de modificare a Directivei 2006/126/CE a Parlamentului European și a Consiliului privind permisele de conducere

text:
                           COMISIA
                           EUROPEANĂ

                                                  Bruxelles, 4.5.2020
                                                  C(2020) 2665 final

                          DIRECTIVA (UE) …/… A COMISIEI

                                       din 4.5.2020

     de modificare a Directivei 2006/126/CE a Parlamentului European și a Consiliului
                              privind permisele de conducere

                              (Text cu relevanță pentru SEE)

RO                                                                                RO
 ---pagebreak---                                     DIRECTIVA (UE) …/… A COMISIEI

                                                     din 4.5.2020

           de modificare a Directivei 2006/126/CE a Parlamentului European și a Consiliului
                                    privind permisele de conducere

                                             (Text cu relevanță pentru SEE)

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Directiva 2006/126/CE a Parlamentului European și a Consiliului din
     20 decembrie 2006 privind permisele de conducere1, în special articolul 8,
     întrucât:
     (1)      Dispozițiile specifice existente privind posibilitatea pe care o au statele membre de a
              decide să nu înscrie nicio limitare la vehicule cu transmisie automată pe permisul de
              conducere al titularilor de permise de conducere pentru vehicule din categoriile C, CE,
              D și DE trebuie să fie extinse și asupra titularilor permiselor de conducere pentru
              vehiculele din categoriile BE, C1, C1E, D1 și D1E, în cazul în care solicitantul deține
              deja un permis de conducere obținut pe un vehicul cu transmisie manuală pentru cel
              puțin una dintre următoarele categorii: B, BE, C, CE, C1, C1E, D, DE, D1 sau D1E.
     (2)      Această extindere trebuie să se facă în lumina progresului tehnic, în special pentru a
              lua în considerare dezvoltarea și utilizarea crescândă, în industria transporturilor, a
              unor vehicule mai moderne, mai sigure și mai puțin poluante, echipate cu o gamă largă
              de sisteme de transmisie semiautomată, automată sau hibridă. În plus, simplificarea
              restricțiilor existente referitoare la conducerea vehiculelor cu transmisie automată ar
              reduce sarcina administrativă și financiară pentru părțile interesate, inclusiv pentru
              IMM-urile și microîntreprinderile care își desfășoară activitatea în domeniul
              transportului rutier.
     (3)      Cerințele pentru motocicletele de încercare din categoria A2 care urmează să fie
              utilizate în timpul probei de verificare a aptitudinilor și comportamentului trebuie să
              fie adaptate la progresul tehnic, în special având în vedere dezvoltarea motoarelor cu
              ardere și a șasiului, precum și utilizarea pe scară mai largă a motocicletelor electrice.
              Adaptarea specificațiilor tehnice pentru vehiculele de încercare din categoria A2
              trebuie, de asemenea, să se asigure că solicitanții sunt testați pe vehicule care sunt
              reprezentative pentru categoria pentru care urmează să fie eliberat permisul de
              conducere.
     (4)      Prin urmare, Directiva 2006/126/CE trebuie modificată în consecință,
     (5)      În conformitate cu Declarația politică comună din 28 septembrie 2011 a statelor
              membre și a Comisiei privind documentele explicative2, statele membre s-au angajat

     1
              JO L 403, 30.12.2006, p. 18.
     2
              JO C 369, 17.12.2011, p. 14.

RO                                                         1                                              RO
 ---pagebreak---             ca, în cazurile justificate, să transmită împreună cu notificarea măsurilor lor de
            transpunere unul sau mai multe documente în care să explice relația dintre
            componentele unei directive și părțile corespondente ale instrumentelor naționale de
            transpunere.
     (6)    Măsurile prevăzute de prezenta directivă sunt conforme cu avizul Comitetului privind
            permisele de conducere,
     ADOPTĂ PREZENTA DIRECTIVĂ:

                                                 Articolul 1
     Anexa II la Directiva 2006/126/CE se modifică în conformitate cu anexa la prezenta directivă.

                                                 Articolul 2
     1.       Statele membre adoptă și publică, până cel târziu la 1 noiembrie 2020, actele cu
              putere de lege și actele administrative necesare pentru a se conforma prezentei
              directive. Statele membre comunică de îndată Comisiei textul acestor acte.
              Statele membre aplică dispozițiile respective începând de la 1 noiembrie 2020.
              Atunci când statele membre adoptă aceste acte, ele cuprind o trimitere la prezenta
              directivă sau sunt însoțite de o astfel de trimitere la data publicării lor oficiale. Statele
              membre stabilesc modalitatea de efectuare a acestei trimiteri.
     2.       Statele membre comunică Comisiei textul principalelor dispoziții de drept intern pe
              care le adoptă în domeniul reglementat de prezenta directivă.

                                                 Articolul 3
     Prezenta directivă intră în vigoare în a douăzecea zi de la data publicării în Jurnalul Oficial al
     Uniunii Europene.

                                                 Articolul 4
     Prezenta directivă se adresează statelor membre.
     Adoptată la Bruxelles, 4.5.2020

                                                    Pentru Comisie
                                                    Președinta
                                                    Ursula VON DER LEYEN

RO                                                     2                                                      RO
 ---documentbreak---                            COMISIA
                           EUROPEANĂ

                                                  Bruxelles, 4.5.2020
                                                  C(2020) 2665 final

                                                  ANNEX

                                        ANEXĂ

                                            la

                                   Directiva Comisiei

     de modificare a Directivei 2006/126/CE a Parlamentului European și a Consiliului
                              privind permisele de conducere

RO                                                                                RO
 ---pagebreak---                                                ANEXĂ

     Anexa II la Directiva 2006/126/CE se modifică după cum urmează:

     (a)     Punctul 5.1.3 se înlocuiește cu următorul text:

             „5.1.3. Dispoziții specifice privind vehiculele din categoriile BE, C, CE, C1, C1E, D,
             DE, D1 și D1E
                   Statele membre pot decide să nu înscrie nicio limitare la vehicule cu transmisie
                   automată pe permisul de conducere pentru un vehicul din categoriile BE, C,
                   CE, C1, C1E, D, DE, D1 sau D1E menționat la punctul 5.1.2, în cazul în care
                   solicitantul deține deja un permis de conducere obținut pe un vehicul cu
                   transmisie manuală în cel puțin una dintre categoriile următoare: B, BE, C, CE,
                   C1, C1E, D, DE, D1 sau D1E și a efectuat acțiunile descrise la punctul 8.4 în
                   timpul probei de verificare a aptitudinilor și comportamentului.”.

     (b)     La punctul 5.2, al doilea paragraf de la al doilea subtitlu „Categoria A2” se
             înlocuiește cu următorul text:

             „Dacă motocicleta este acționată de un motor cu ardere internă, capacitatea cilindrică
             a motorului trebuie să fie de cel puțin 250 cm3.”

RO                                                 1                                                  RO


title: DIRECTIVA DELEGATĂ (UE) …/… A COMISIEI de modificare, în scopul adaptării la progresele științifice și tehnice, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru utilizarea ftalatului de bis(2-etilhexil) (DEHP) în componentele din plastic ale bobinelor detectoare din aparatele de imagistică prin rezonanță magnetică (IRM)

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresele tehnice și științifice, anexa IV la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS) în ceea ce privește o derogare pentru aplicații specifice care conțin ftalat de bis(2-etilhexil) (DEHP).

               Articolul 4 din Directiva RoHS restricționează utilizarea anumitor substanțe periculoase în echipamentele electrice și electronice (EEE). În prezent, 10 substanțe sunt restricționate și listate în anexa II la directivă: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de bis(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). DEHP, BBP, DBP și DIBP au fost adăugate în listă prin Directiva delegată (UE) 2015/863 a Comisiei
                  2
                și vor fi interzise în dispozitivele medicale care intră sub incidența Directivei RoHS începând cu 22 iulie 2021.

               Anexele III și IV la Directiva RoHS listează materialele și componentele EEE pentru aplicații specifice care sunt derogate de la restricționarea utilizării unor substanțe prevăzută la articolul ei 4, alineatul (1). Articolul 5 prevede adaptarea anexelor III și IV la progresele științifice și tehnice (în ceea ce privește acordarea, reînnoirea și revocarea derogărilor). În temeiul articolului 5 alineatul (1) litera (a), derogările trebuie incluse în anexele III și IV numai dacă astfel nu se diminuează protecția mediului și a sănătății conferită prin Regulamentul (CE) nr. 1907/2006 (REACH)
                  3
                și dacă este îndeplinită oricare dintre următoarele condiții:

               –eliminarea sau substituirea lor prin modificarea concepției sau prin utilizarea unor materiale și componente care nu necesită niciuna dintre materialele sau substanțele listate în anexa II este nepracticabilă din punct de vedere științific sau tehnic;

               –fiabilitatea substituenților nu este asigurată;

               –este posibil ca impacturile negative totale asupra mediului, asupra sănătății și asupra securității consumatorilor determinate de substituenți să depășească beneficiile totale pentru mediu, pentru sănătatea și pentru securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de orice potențial impact asupra inovării. Dacă este relevant, trebuie să fie luate în considerare impacturile globale ale derogării de-a lungul întregului ciclu de viață.

               Articolul 5 alineatul (1) din Directiva RoHS prevede includerea de către Comisie a materialelor și a componentelor EEE destinate unor aplicații specifice în listele din anexele III și IV prin intermediul unor acte delegate individuale, în temeiul articolului 20. Articolul 5 alineatul (3) și anexa V stabilesc procedura de transmitere a cererilor de derogare.

               2.CONSULTĂRI PREALABILE ADOPTĂRII ACTULUI

               Comisia primește numeroase solicitări
                  4
                din partea operatorilor economici de acordare sau de reînnoire a unor derogări în temeiul Directivei RoHS [articolul 5 alineatul (3) și anexa V].

               La 12 septembrie 2018, Comisia a primit o cerere privind o nouă derogare pentru utilizarea DEHP în policlorura de vinil (PVC) pentru dispozitivele de reducere a tensiunii cablurilor spiralate din scanerele de imagistică prin rezonanță magnetică (IRM). În noiembrie 2018, pentru a evalua cererea pentru această nouă derogare, Comisia a lansat un studiu
                  5
                pentru a efectua evaluarea tehnică și științifică necesară. Studiul, finalizat în 2020, a implicat o consultare online a părților interesate cu durată de 8 săptămâni, în cursul căreia nu s-au primit opinii. Informațiile privind consultarea au fost puse la dispoziție pe site-ul de internet al proiectului
                  6
               .

               La 2 octombrie 2019, Comisia a primit o cerere similară pentru o nouă derogare vizând utilizarea DEHP în componentele din plastic ale bobinelor detectoare din aparatele de IRM. Având în vedere similitudinea dintre cele două cereri și faptul că au fost solicitate informații suplimentare cu privire la disponibilitatea substituenților și la aspecte socioeconomice, ea a lansat un studiu aprofundat în noiembrie 2019, care s-a încheiat în iunie 2020
                  7
               .

               În cadrul unei consultări publice cu durata de 8 săptămâni, părțile interesate au fost informate cu privire la noile etape și au fost puse la dispoziție informații pe site-ul de internet al proiectului
                  8
               . Nu s-au primit opinii în timpul consultării, însă producătorii de aparate de IRM, alții decât solicitantul, au fost intervievați în cadrul exercițiului de colectare de informații.

               Comisia a consultat, la 23 februarie 2021, grupul de experți al statelor membre pentru actele delegate adoptate în temeiul Directivei RoHS. Unii experți au fost de acord cu proiectele prezentate, însă o mare parte dintre aceștia nu și-au exprimat opinia. Comisia a luat toate măsurile necesare referitoare la derogările de la restricțiile privind unele substanțe în temeiul articolului 5 alineatele (3) – (7)
                  9
               . Ea a informat Consiliul și Parlamentul European cu privire la toate activitățile desfășurate în acest context.

               Rapoartele de evaluare tehnică și științifică au evidențiat faptul că:

               ·prima cerere se referea la utilizarea DEHP în dispozitivele de reducere a tensiunii cablurilor din PVC din bobinele detectoare ale aparatelor de IRM. Cea de-a doua avea o sferă de cuprindere mai largă și se referea la utilizarea DEHP în polimerii flexibili utilizați în componentele din plastic ale bobinelor detectoare din aparatele de IRM. Evaluarea a constatat că o exceptare comună ar fi adecvată;

               ·pentru multe scanere de IRM nu există în prezent disponibile bobine fără DEHP. Cu toate acestea, cel puțin un producător furnizează componente fără DEHP pentru aparate de IRM;

               ·dezvoltarea alternativelor și a substituenților va necesita mai mult timp pentru a asigura o disponibilitate adecvată și amplă;

               ·având în vedere lipsa în prezent a unor tehnologii alternative suficiente și adecvate și a unor înlocuitori alternativi suficienți și adecvați, neacordarea unei derogări ar conduce, probabil, la un deficit de servicii de sănătate care depind de bobinele originale destinate aparatelor de IRM. Această situație ar putea genera impacturi asupra sănătății multor pacienți din UE, determinate de lipsa unor facilități de diagnostic și tratament relevante.

               3.ELEMENTELE JURIDICE ALE ACTULUI DELEGAT

               În timp ce DEHP din articole este restricționat în baza rubricii 51 din anexa XVII la regulamentul REACH, EEE care intră în domeniul de aplicare al Directivei RoHS sunt exceptate de la această restricție. Rezultatele evaluării arată că acordarea derogării nu ar diminua protecția mediului și a sănătății conferită prin REACH, îndeplinind astfel condiția de la articolul 5 din directiva în cauză.

               În plus, cererile de derogare îndeplinesc cel puțin unul dintre criteriile de la articolul 5 alineatul (1) litera (a) din directivă: fiabilitatea substituenților nu este asigurată în mod suficient și este posibil ca impacturile negative totale asupra mediului, asupra sănătății și asupra securității consumatorilor determinate de substituenți să depășească beneficiile totale pentru mediu, pentru sănătatea și pentru securitatea consumatorilor.

               Având în vedere eforturile în curs de derulare ale producătorilor de a găsi o alternativă fiabilă și disponibilă pe scară largă, este puțin probabil ca durata derogării până la 1 ianuarie 2024, astfel cum s-a solicitat, să aibă un impact negativ asupra inovării. Prin urmare, este necesar ca derogarea să fie acordată pentru durata solicitată.

               Actul propus acordă o derogare de la restricțiile privind substanțele din anexa II la Directiva RoHS, care urmează să fie listată în anexa sa IV (privind derogările specifice pentru dispozitivele medicale și instrumentele de monitorizare și control), pentru utilizarea DEHP în aplicații specifice.

               Instrumentul este o directivă delegată, astfel cum se prevede în Directiva RoHS, care îndeplinește cerințele relevante de la articolul 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a armoniza dispozițiile privind funcționarea pieței interne în domeniul EEE, permițând utilizarea în aplicații specifice a unor substanțe altminteri interzise, în conformitate cu Directiva RoHS și cu procedura stabilită în aceasta pentru adaptarea anexelor sale III și IV la progresele științifice și tehnice.

               Directiva delegată nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 11.8.2021

               de modificare, în scopul adaptării la progresele științifice și tehnice, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru utilizarea ftalatului de bis(2-etilhexil) (DEHP) în componentele din plastic ale bobinelor detectoare din aparatele de imagistică prin rezonanță magnetică (IRM)

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  10
               , în special articolul 5 alineatul (1) litera (a),

               întrucât:

               (1)Prin Directiva 2011/65/UE se solicită statelor membre să asigure faptul că echipamentele electrice și electronice introduse pe piață nu conțin substanțele periculoase listate în anexa II a directivei. Respectiva restricție nu vizează anumite aplicații care beneficiază de derogare, listate în anexa IV la directiva în cauză.

               (2)Categoriile de echipamente electrice și electronice cărora li se aplică Directiva 2011/65/UE sunt listate în anexa sa I.

               (3)Ftalatul de bis(2-etilhexil) (DEHP) este o substanță restricționată listată în anexa II la Directiva 2011/65/UE, astfel cum a fost modificată prin Directiva delegată (UE) 2015/863 a Comisiei
                  11
               . DEHP este interzis să fie utilizat, de la 22 iulie 2021, în dispozitivele medicale, inclusiv în dispozitivele medicale in vitro, în concentrații care depășesc concentrația maximă tolerată, de 0,1 % pe bază de greutate, în materiale omogene.

               (4)La 12 septembrie 2018 și la 2 octombrie 2019, Comisia a primit cereri în conformitate cu articolul 5 alineatul (3) din Directiva 2011/65/UE pentru o derogare care să fie listată în anexa IV la directiva respectivă, vizând utilizarea DEHP în componentele din plastic ale bobinelor detectoare din aparatele de imagistică prin rezonanță magnetică (IRM) („derogarea solicitată”).

               (5)Pentru a evalua cererile de derogare au fost efectuate două studii de evaluare tehnică și științifică. Primul studiu
                  12
                a vizat prima cerere primită. Din cauza similitudinii celei de a doua cereri cu prima cerere, al doilea studiu
                  13
                a evaluat ambele cereri împreună. Evaluarea cererilor, care a ținut seama de disponibilitatea unor înlocuitori fezabili din punct de vedere tehnic și fiabili, precum și de impactul socioeconomic al substituirii, a concluzionat că nu există disponibile suficiente alternative adecvate la DEHP pe piață și că este probabil că neacordarea derogării ar genera impacturi totale negative asupra mediului, asupra sănătății și asupra siguranței consumatorilor cauzate de substituire, care ar depăși beneficiile sale. Evaluarea a inclus consultări cu părțile interesate în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site de internet dedicat.

               (6)Derogarea solicitată este conformă cu Regulamentul (CE) nr. 1907/2006 al Parlamentului European și al Consiliului
                  14
                și, în consecință, nu diminuează protecția mediului și a sănătății conferită de el.

               (7)Prin urmare, este adecvat să se acorde derogarea solicitată prin includerea aplicațiilor la care se referă ea în anexa IV la Directiva 2011/65/UE.

               (8)Pentru a asigura faptul că pe piața Uniunii sunt disponibile pe scară largă componente din plastic compatibile pentru bobinele detectoare din aparatele de IRM destinate serviciilor de sănătate și pentru a se acorda timp pentru dezvoltarea unor alternative adecvate și disponibile pe scară largă, este necesar ca derogarea solicitată să fie acordată până la 1 ianuarie 2024, în conformitate cu articolul 5 alineatul (2) primul paragraf din Directiva 2011/65/UE. Având în vedere rezultatele eforturilor în curs de derulare pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (9)Prin urmare, este necesar ca Directiva 2011/65/UE să fie modificată în consecință.

               (10)În interesul securității juridice și pentru a proteja așteptările legitime ale operatorilor care furnizează dispozitivele medicale în cauză că derogarea solicitată se aplică până la data intrării în vigoare a interdicției de utilizare a substanței restricționate în cauză și în absența oricărui interes legitim de a crea o perturbare a furnizării respectivelor dispozitive medicale ca urmare a intrării în vigoare a interdicției respective, este necesar ca prezenta directivă să intre în vigoare în regim de urgență și să se aplice cu efect retroactiv de la 21 iulie 2021,

               ADOPTĂ PREZENTA DIRECTIVĂ:

               Articolul 1

               Anexa IV la Directiva 2011/65/UE se modifică astfel cum se prevede în anexa la prezenta directivă.

               Articolul 2

               1.Statele membre adoptă și publică, cel târziu până la [ultima zi a celei de a 5-a luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele actelor respective.

               Statele membre aplică dispozițiile respective începând cu 21 iulie 2021.

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat prin prezenta directivă.

               Articolul 3

               Prezenta directivă intră în vigoare în ziua publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 11.8.2021

                     Pentru Comisie

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 137, 4.6.2015, p. 10.

                     (3)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (JO L 396, 30.12.2006, p. 1).

                     (4)

                  https://ec.europa.eu/environment/topics/waste-and-recycling/rohs-directive/implementation-rohs-directive_ro

                     (5)

                        Pentru raportul final al studiului (pachetul 17), a se vedea:
                  https://op.europa.eu/ro/publication-detail/-/publication/df0ab036-8b52-11ea-812f-01aa75ed71a1

                     (6)

                        Perioada de consultare: 18 martie – 17 mai 2019;
                  https://rohs.exemptions.oeko.info/

                     (7)

                        Pentru raportul final al studiului (pachetul 20), a se vedea:
                  https://op.europa.eu/ro/publication-detail/-/publication/185e9d5b-d5fc-11ea-adf7-01aa75ed71a1

                     (8)

                        Perioada de consultare: 10 ianuarie – 20 februarie 2020;
                  https://rohs.exemptions.oeko.info/

                     (9)

                        Lista etapelor administrative necesare este disponibilă pe
                  site-ul de internet al Comisiei
                  . În Registrul interinstituțional al actelor delegate se poate vedea stadiul actual al procedurii pentru fiecare proiect de act delegat, la adresa
                  https://webgate.ec.europa.eu/regdel/#/home?lang=ro

                     (10)

                        JO L 174, 1.7.2011, p. 88.

                     (11)

                        Directiva delegată (UE) 2015/863 a Comisiei din 31 martie 2015 de modificare a anexei II la Directiva 2011/65/UE a Parlamentului European și a Consiliului în ceea ce privește lista substanțelor restricționate (JO L 137, 4.6.2015, p. 10).

                     (12)

                        Pentru raportul final al studiului (pachetul 17), a se vedea:
                  https://op.europa.eu/ro/publication-detail/-/publication/df0ab036-8b52-11ea-812f-01aa75ed71a1
                  .

                     (13)

                        Pentru raportul final al studiului (pachetul 20), a se vedea:
                  https://op.europa.eu/ro/publication-detail/-/publication/185e9d5b-d5fc-11ea-adf7-01aa75ed71a1
                  .

                     (14)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa IV la Directiva 2011/65/UE se adaugă următoarea rubrica 46:

                        „46

                        Ftalat de bis(2-etilhexil) (DEHP) în componente de plastic din bobinele detectoare ale aparatelor de IRM.

                        Expiră la 1 ianuarie 2024.”


title: DIRECTIVA DELEGATĂ (UE) …/… A COMISIEI de modificare a Directivei 2010/43/UE în ceea ce privește riscurile legate de durabilitate și factorii de durabilitate de care trebuie să țină seama organismele de plasament colectiv în valori mobiliare (OPCVM)

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă face parte dintr-o inițiativă mai amplă a Comisiei privind dezvoltarea durabilă. Aceasta pune bazele unui cadru al UE ce așază considerațiile de durabilitate în centrul sistemului financiar, pentru a sprijini procesul de transformare a economiei Europei într-un sistem circular, mai verde și mai rezilient, aliniat la obiectivele Pactului verde european
                  1
               .

               În urma adoptării Acordului de la Paris din 2016 privind schimbările climatice și a Agendei 2030 a Organizației Națiunilor Unite și a obiectivelor de dezvoltare durabilă (ODD), Comisia a anunțat, în Planul de acțiune: finanțarea creșterii durabile
                  2
               , că intenționează să aducă clarificări cu privire la integrarea durabilității în așa-numitele obligații fiduciare din legislația sectorială. Comunicarea privind Pactul verde european confirmă necesitatea unor semnale pe termen lung pentru direcționarea fluxurilor financiare și de capital către investițiile verzi și pentru evitarea deprecierii activelor. Prezenta directivă delegată va contribui la realizarea acestui obiectiv specific.

               Directiva 2010/43/UE a Comisiei
                  3
                pune în aplicare Directiva 2009/65/CE
                  4
               , precizând mai în detaliu, printre altele, cerințele organizatorice, identificarea tipurilor de conflicte de interese, regulile de conduită și administrarea riscului pentru societățile de administrare ale OPCVM. Prezenta directivă modifică Directiva 2010/43/UE a Comisiei. Aceasta clarifică cerințele care trebuie îndeplinite de societățile de administrare în ceea ce privește integrarea riscurilor și aspectelor legate de durabilitate.

               Prezenta directivă se bazează pe raportul final privind avizul tehnic
                  5
                al Autorității Europene pentru Valori Mobiliare și Piețe (ESMA). Avizul tehnic concluzionează că sunt necesare clarificări suplimentare în ceea ce privește integrarea riscurilor legate de durabilitate și a factorilor de durabilitate în Directiva 2010/43/UE și stabilește dispoziții specifice în acest sens.

               Prezenta directivă clarifică obligația care le revine în prezent organismelor de plasament colectiv în valori mobiliare (OPCVM) de a integra riscurile legate de durabilitate. Clarificarea nu introduce nicio ierarhizare în funcție de diferitele riscuri. Prezenta directivă clarifică, de asemenea, unele dintre implicațiile Regulamentului privind informațiile privind durabilitatea în sectorul serviciilor financiare, mai exact în ceea ce privește societățile de administrare ale OPCVM-urilor care publică informații cu privire la luarea în considerare a efectelor negative asupra durabilității.

               Prezenta directivă și alte acte delegate sectoriale care adaptează normele referitoare la obligațiile fiduciare și la testul de adecvare consolidează și mai mult Regulamentul privind informațiile privind durabilitatea în sectorul serviciilor financiare
                  6
               , Regulamentul privind indicii UE de referință pentru activitățile de tranziție climatică, indicii UE de referință aliniați la Acordul de la Paris și informațiile privind durabilitatea pentru indicii de referință
                  7
                și Regulamentul privind taxonomia UE pentru activități durabile
                  8
               . Aceste norme integrează considerațiile legate de durabilitate în procesele de investiții, de consultare și de publicare în mod consecvent în toate sectoarele. Acestea ancorează considerațiile de mediu, sociale și de guvernanță (durabilitate) în centrul sistemului financiar, urmărind să contribuie la transformarea economiei Europei într-un sistem mai verde, cu emisii scăzute de dioxid de carbon, mai rezilient, eficient din punctul de vedere al utilizării resurselor și circular.

               2.CONSULTĂRI PREALABILE ADOPTĂRII ACTULUI

               La 24 iulie 2018, Comisia a solicitat ESMA să emită un aviz tehnic cu privire la eventualele modificări ale actelor delegate care urmează să fie adoptate în temeiul Directivei 2009/65/CE în ceea ce privește integrarea riscurilor legate de durabilitate și a factorilor de durabilitate.

               La 30 aprilie 2019, ESMA a publicat raportul său final privind avizul tehnic adresat Comisiei. Avizul a luat în considerare punctele de vedere exprimate de părțile interesate în cadrul consultării publice care a avut loc în perioada 19 decembrie 2018 și 19 februarie 2019. Acesta include o analiză cost-beneficiu. În plus, ESMA a organizat o audiere publică la 4 februarie 2019 pentru a obține feedback suplimentar. De asemenea, a fost consultat Grupul părților interesate din domeniul valorilor mobiliare și piețelor din cadrul ESMA.

               La 22 noiembrie 2019, serviciile Comisiei au lansat procesul de consultare a statelor membre; a fost consultat și Grupul de experți al Comitetului european pentru valori mobiliare.

               În conformitate cu principiile unei mai bune reglementări, proiectul de propunere a fost publicat spre consultare între 8 iunie 2020 și 6 iulie 2020. După ce s-au examinat în mod corespunzător răspunsurile primite, s-au adus modificări suplimentare textului expunerii de motive.

               3.ELEMENTELE JURIDICE ALE ACTULUI DELEGAT

               Temeiul juridic al prezentei directive este prevăzut la articolul 12 alineatul (3), la articolul 14 alineatul (2) și la articolul 51 alineatul (4) din Directiva 2009/65/CE.

               Prezenta directivă aduce următoarele modificări Directivei 2010/43/UE:

               Articolul 1 alineatul (1) stabilește o definiție a „riscurilor legate de durabilitate” care este aliniată la definiția „riscurilor legate de durabilitate” de la articolul 2 punctul 22 din Regulamentul (UE) 2019/2088.

               Articolul 1 alineatul (2) integrează la articolul 4 alineatul (1) primul paragraf din Directiva 2010/43/UE privind cerințele generale în materie de proceduri și organizare obligația societăților de administrare de a lua în considerare riscurile legate de durabilitate.

               Articolul 1 alineatul (3) prevede că societățile de administrare trebuie să dețină resursele și expertiza necesare pentru integrarea efectivă a riscurilor legate de durabilitate, modificând articolul 5 din Directiva 2010/43/UE.

               Articolul 1 alineatul (4) stabilește că societățile de investiții trebuie să integreze riscurile legate de durabilitate, ținând seama de principiul proporționalității.

               Articolul 1 alineatul (5) încredințează conducerii superioare a societății de administrare responsabilitatea pentru integrarea riscurilor legate de durabilitate.

               Articolul 1 alineatul (6) prevede că identificarea conflictelor de interese trebuie să includă și tipurile de conflicte care pot apărea ca urmare a integrării riscurilor legate de durabilitate.

               Articolul 1 alineatul (7) include luarea în considerare, din punct de vedere calitativ sau cantitativ, a riscurilor legate de durabilitate în cerințele de diligență necesară prevăzute la articolul 23 din Directiva 2010/43/UE. În cazul în care societățile de administrare sau, după caz, societățile de investiții iau în considerare principalele efecte negative ale deciziilor de investiții asupra factorilor de durabilitate, și cerințele de diligență necesară trebuie să țină seama în mod corespunzător de aceste efecte.

               Articolul 1 alineatul (8) clarifică faptul că politica de administrare a riscului prevăzută la articolul 38 din Directiva 2010/43/UE trebuie, de asemenea, să ia în considerare expunerile OPCVM-urilor la riscurile legate de durabilitate.

               DIRECTIVA DELEGATĂ (UE) …/… A COMISIEI

               din 21.4.2021

               de modificare a Directivei 2010/43/UE în ceea ce privește riscurile legate de durabilitate și factorii de durabilitate de care trebuie să țină seama organismele de plasament colectiv în valori mobiliare (OPCVM)

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM)
                  9
               , în special articolul 12 alineatul (3), articolul 14 alineatul (2) și articolul 51 alineatul (4),

               întrucât:

               (1)Tranziția către o economie circulară, cu emisii scăzute de carbon, mai durabilă și eficientă din punctul de vedere al utilizării resurselor în conformitate cu obiectivele de dezvoltare durabilă este esențială pentru asigurarea competitivității pe termen lung a economiei Uniunii. În 2016, Uniunea a încheiat Acordul de la Paris
                  10
               . Articolul 2 alineatul (1) litera (c) din Acordul de la Paris stabilește obiectivul de a consolida răspunsul la schimbările climatice, printre alte mijloace prin corelarea fluxurilor financiare cu evoluția către o dezvoltare cu un nivel scăzut de emisii de gaze cu efect de seră și rezistentă la schimbările climatice.

               (2)Recunoscând această provocare, în decembrie 2019 Comisia a prezentat Pactul verde european
                  11
               . Acest Pact verde este o nouă strategie de creștere care are drept scop transformarea Uniunii într-o societate echitabilă și prosperă, cu o economie modernă, eficientă din punctul de vedere al utilizării resurselor și competitivă, în care începând din 2050 să nu mai existe emisii nete de gaze cu efect de seră, iar creșterea economică să fie decuplată de utilizarea resurselor. Pentru îndeplinirea acestui obiectiv, trebuie să li se transmită investitorilor semnale clare în ceea ce privește investițiile lor, astfel încât să se evite activele depreciate și să se mobilizeze finanțare durabilă.

               (3)În martie 2018, Comisia și-a publicat planul de acțiune „Finanțarea creșterii durabile”
                  12
               , care stabilește o strategie ambițioasă și cuprinzătoare privind finanțarea durabilă. Unul dintre obiectivele stabilite în acest plan de acțiune este reorientarea fluxurilor de capital către investiții durabile pentru a realiza o creștere durabilă și favorabilă incluziunii. Evaluarea impactului care stă la baza inițiativelor legislative ulterioare, publicate în mai 2018
                  13
               , a demonstrat necesitatea de a clarifica faptul că factorii de durabilitate ar trebui să fie luați în considerare de către societățile de administrare ca făcând parte din obligațiile lor față de investitori. Prin urmare, societățile de administrare ar trebui să evalueze în mod continuu nu numai toate riscurile financiare relevante, ci și toate riscurile relevante legate de durabilitate menționate în Regulamentul (UE) 2019/2088, care, în cazul în care se produc, ar putea cauza un efect negativ semnificativ, efectiv sau potențial, asupra valorii investiției. Directiva 2010/43/UE a Comisiei
                  14
                nu menționează în mod explicit riscurile legate de durabilitate. Din acest motiv și pentru a oferi asigurarea că procedurile interne și dispozițiile organizaționale sunt puse în aplicare și respectate în mod corespunzător, este necesar să se clarifice faptul că procesele, sistemele și controalele interne ale societăților de administrare reflectă riscurile legate de durabilitate, iar capacitățile și cunoștințele tehnice sunt necesare pentru analizarea acestor riscuri.

               (4)În scopul de a evita un mediu concurențial inechitabil pentru societățile de administrare și între societățile de investiții care nu au desemnat o societate de administrare și pentru a evita fragmentarea, incoerența și imprevizibilitatea pe care un astfel de mediu le-ar cauza pentru funcționarea pieței interne, normele privind integrarea riscurilor legate de durabilitate ar trebui să se aplice și societăților de investiții, ținând seama de principiul proporționalității.

               (5)Pentru a menține un standard ridicat de protecție a investitorilor, atunci când identifică tipurile de conflicte de interese a căror existență poate aduce atingere intereselor unui OPCVM, societățile de administrare ar trebui să includă conflictele de interese care pot apărea ca urmare a integrării riscurilor legate de durabilitate în procesele și sistemele lor, precum și în controalele lor interne. Printre aceste conflicte de interese se pot număra cele generate de remunerațiile sau tranzacțiile personale ale personalului relevant, cele care ar putea da naștere la dezinformare în privința aspectelor ecologice, la vânzare inadecvată sau la prezentarea de date eronate cu privire la strategiile de investiții, precum și conflictele de interese între diferitele OPCVM-uri administrate de aceeași societate de administrare.

               (6)În temeiul Regulamentului (UE) 2019/2088, societățile de administrare sau de investiții care au obligația de a lua în considerare principalele efecte negative ale deciziilor de investiții asupra factorilor de durabilitate sau de a lua în considerare în mod voluntar aceste principale efecte negative au obligația de a divulga modul în care politicile lor privind diligența necesară țin seama de principalele efecte negative. Pentru a asigura coerența între Regulamentul (UE) 2019/2088 și Directiva 2010/43/UE, această obligație ar trebui să se reflecte în Directiva 2010/43/UE.

               (7)Prin urmare, Directiva 2010/43/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Modificări aduse Directivei 2010/43/UE

               Directiva 2010/43/UE se modifică după cum urmează:

               (1)La articolul 3, se adaugă următoarele puncte 11 și 12:

               „11.
                     «risc legat de durabilitate» înseamnă un risc legat de durabilitate astfel cum este definit la articolul 2 punctul 22 din Regulamentul (UE) 2019/2088 al Parlamentului European și al Consiliului*;

               12.
                     «factori de durabilitate» înseamnă factori de durabilitate astfel cum sunt definiți la articolul 2 punctul 24 din Regulamentul (UE) 2019/2088.

               _________________________________________________________________________

               *
                     Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).”;

               (2)La articolul 4 alineatul (1) se adaugă următorul paragraf:

               „Statele membre se asigură că societățile de administrare țin seama de riscurile legate de durabilitate atunci când se conformează cerințelor prevăzute la primul paragraf.”;

               (3)La articolul 5, se adaugă următorul alineat (5):

               „(5)
                     Statele membre se asigură că, în scopurile prevăzute la alineatele (1), (2) și (3), societățile de administrare dețin resursele și expertiza necesare pentru integrarea efectivă a riscurilor legate de durabilitate.”;

               (4)Se introduce următorul articol 5a:

               „Articolul 5a

               Obligația societăților de investiții de a integra riscurile legate de durabilitate în administrarea OPCVM-urilor

               Statele membre se asigură că societățile de investiții integrează riscurile legate de durabilitate în administrarea OPCVM-urilor, ținând seama de natura, amploarea și complexitatea activităților societăților de investiții.”;

               (5)La articolul 9 alineatul (2) se adaugă următoarea literă (g):

               „(g)
                     este responsabil de integrarea riscurilor legate de durabilitate în activitățile menționate la literele (a)-(f).”;

               (6)La articolul 17, se adaugă următorul alineat (3):

               „(3)
                     Statele membre se asigură că, atunci când societățile de administrare identifică tipurile de conflicte de interese a căror existență poate aduce atingere intereselor unui OPCVM, societățile de administrare respective includ aceste conflicte de interese care pot apărea ca urmare a integrării riscurilor legate de durabilitate în procesele și sistemele lor, precum și în controalele lor interne.”;

               (7)La articolul 23, se adaugă următoarele alineate (5) și (6):

               „(5)
                     Statele membre impun societăților de administrare obligația de a ține seama de riscurile legate de durabilitate atunci când se conformează cerințelor prevăzute la alineatele (1)-(4).

               (6)
                     Statele membre se asigură că, atunci când societățile de administrare sau, după caz, societățile de investiții iau în considerare principalele efecte negative ale deciziilor de investiții asupra factorilor de durabilitate, astfel cum se descrie la articolul 4 alineatul (1) litera (a) din Regulamentul (UE) 2019/2088 sau astfel cum se cere la articolul 4 alineatul (3) sau alineatul (4) din regulamentul menționat, societățile de administrare sau societățile de investiții respective țin seama de aceste efecte negative principale atunci când se conformează cerințelor prevăzute la alineatele (1)-(4) de la prezentul articol.”;

               (8)La articolul 38 alineatul (1), paragraful al doilea se înlocuiește cu următorul text:

               „Politica de administrare a riscului trebuie să cuprindă procedurile necesare pentru a permite societății de administrare să evalueze pentru fiecare OPCVM pe care îl administrează expunerea la riscul de piață, la riscul de lichiditate și la riscul de contraparte, precum și expunerea OPCVM-ului la toate celelalte riscuri, inclusiv la riscul operațional, care pot fi semnificative pentru fiecare OPCVM administrat.”.

               Articolul 2

               Transpunere

               1.Statele membre adoptă și publică, până la [OP: a se introduce data – până cel târziu în ultima zi a celei de a unsprezecea luni de la publicarea prezentei directive în Jurnalul Oficial al Uniunii Europene], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.

               Statele membre aplică măsurile respective de la [OP: a se introduce data – prima zi a celei de a douăsprezecea luni de la data publicării în Jurnalul Oficial al Uniunii Europene].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Intrarea în vigoare

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Destinatari

               Prezenta directivă se adresează statelor membre.

               Adoptată la Bruxelles, 21.4.2021

                     Pentru Comisie,

                     Președinta
                     Ursula VON DER LEYEN

                     (1)

                        Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor: Pactul verde european [COM(2019)640 final]

                     (2)

                        Comunicare a Comisiei către Parlamentul European, Consiliul European, Consiliu, Banca Centrală Europeană, Comitetul Economic și Social European și Comitetul Regiunilor, Plan de acțiune: finanțarea creșterii durabile [COM(2018)097 final].

                     (3)

                        Directiva 2010/43/UE a Comisiei din 1 iulie 2010 de punere în aplicare a Directivei 2009/65/CE a Parlamentului European și a Consiliului în ceea ce privește cerințele organizatorice, conflictele de interese, regulile de conduită, administrarea riscului și conținutul acordului dintre depozitar și societatea de administrare (JO L 176, 10.7.2010, p. 42).

                     (4)

                        Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).

                     (5)

                        Final Report - ESMA’s technical advice to the European Commission on integrating sustainability risks and factors in the UCITS Directive and AIFMD (Raport final – Avizul tehnic al ESMA adresat Comisiei Europene privind integrarea riscurilor și a factorilor în materie de durabilitate în Directiva OPCVM și în DAFIA) (ESMA34-45-688).

                     (6)

                        Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).

                     (7)

                        Regulamentul (UE) 2019/2089 al Parlamentului European și al Consiliului din 27 noiembrie 2019 de modificare a Regulamentului (UE) 2016/1011 privind indicii UE de referință pentru activitățile de tranziție climatică, indicii UE de referință aliniați la Acordul de la Paris și informațiile privind durabilitatea pentru indicii de referință (JO L 317, 9.12.2019, p. 17).

                     (8)

                        Regulament al Parlamentului European și al Consiliului privind instituirea unui cadru de facilitare a investițiilor durabile (nepublicat încă).

                     (9)

                        JO L 302, 17.11.2009, p. 32.

                     (10)

                        Decizia (UE) 2016/1841 a Consiliului din 5 octombrie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice (JO L 282, 19.10.2016, p. 4).

                     (11)

                        COM(2019) 640 final.

                     (12)

                        COM(2018) 97 final.

                     (13)

                        Documentul de lucru al serviciilor Comisiei SWD(2018) 264 final.

                     (14)

                        Directiva 2010/43/UE a Comisiei din 1 iulie 2010 de punere în aplicare a Directivei 2009/65/CE a Parlamentului European și a Consiliului în ceea ce privește cerințele organizatorice, conflictele de interese, regulile de conduită, administrarea riscului și conținutul acordului dintre depozitar și societatea de administrare (JO L 176, 10.7.2010, p. 42).


title: DIRECTIVA DELEGATĂ (UE) …/… A COMISIEI de modificare a Directivei delegate (UE) 2017/593 în ceea ce privește integrarea factorilor de durabilitate în obligațiile de guvernanță a produsului

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă face parte dintr-o inițiativă mai amplă a Comisiei privind dezvoltarea durabilă. Acesta pune bazele unui cadru al UE ce așază considerațiile de durabilitate în centrul sistemului financiar, pentru a sprijini procesul de transformare a economiei Europei într-un sistem circular, mai verde și mai rezilient, aliniat la obiectivele Pactului verde european
                  1
               .

               În urma adoptării Acordului de la Paris din 2016 privind schimbările climatice și a Agendei 2030 a Organizației Națiunilor Unite și a obiectivelor de dezvoltare durabilă (ODD), Comisia a anunțat, în planul de acțiune: Finanțarea creșterii durabile
                  2
                intenționează să aducă clarificări cu privire la integrarea durabilității în așa-numitele obligații fiduciare din legislația sectorială. Comunicarea privind Pactul verde european confirmă necesitatea unor semnale pe termen lung pentru direcționarea fluxurilor financiare și de capital către investițiile verzi și pentru evitarea deprecierii activelor. Prezenta directivă delegată va contribui la realizarea acestui obiectiv specific.

               Directiva delegată (UE) 2017/593 a Comisiei
                  3
                completează Directiva 2014/65/UE a Parlamentului European și a Consiliului
                  4
                (MiFID II), detaliind, printre altele, obligațiile de guvernanță a produsului. Prezenta directivă modifică două aspecte ale Directivei delegate (UE) 2017/593 a Comisiei
                  5
               , după cum se precizează în continuare.

               În conformitate cu actualul cadru MiFID II, o firmă de investiții care creează instrumente financiare pentru a le vinde clienților întreține, utilizează și revizuiește un proces pentru aprobarea fiecărui instrument financiar și a fiecărei adaptări semnificative ale instrumentelor financiare existente înainte de comercializarea sau distribuirea acestora către clienți. Procesul de aprobare a produselor trebuie să specifice, pentru fiecare instrument financiar, o piață-țintă identificată de clienți finali din cadrul categoriei relevante de clienți și trebuie să garanteze că toate riscurile relevante pentru respectiva piață-țintă identificată sunt evaluate și că strategia de distribuție avută în vedere este în concordanță cu piață-țintă identificată
                  6
               . În plus, articolul 24 alineatul (2) din MiFID II prevede că firmele de investiții care produc instrumente financiare pentru a le vinde clienților trebuie să se asigure că respectivele instrumente financiare sunt concepute pentru a răspunde nevoilor unei piețe-țintă identificate de clienți finali din cadrul categoriei relevante de clienți, că strategia de distribuție a instrumentelor financiare este compatibilă cu piața-țintă identificată și că firma de investiții adoptă măsuri rezonabile pentru a garanta că instrumentul financiar este distribuit pe piața-țintă identificată. Capitolul III din Directiva delegată (UE) 2017/593 oferă detalii suplimentare cu privire la procesul de supraveghere și de guvernanță a produselor atât pentru firmele producătoare, cât și pentru distribuitori.

               Condițiile de identificare a unei piețe-țintă adoptate în cadrul Directivei delegate (UE) 2017/593 în temeiul articolului 16 alineatul (12) și al articolului 24 alineatul (13) din MiFID II nu au stabilit încă în mod explicit detaliile integrării factorilor de durabilitate și a obiectivelor legate de durabilitate de către firmele de investiții producătoare de instrumente financiare și de către distribuitorii acestora. Prezenta directivă clarifică faptul că factorii de durabilitate și obiectivele legate de durabilitate ar trebui să fie luate în considerare în procesul de supraveghere și guvernanță a produselor.

               Prezenta directivă și alte acte delegate sectoriale care adaptează normele referitoare la obligațiile fiduciare și care au fost adoptate în paralel consolidează și Regulamentul (UE) 2019/2088 al Parlamentului European și al Consiliului
                  7
               , Regulamentul (UE) 2019/2089 al Parlamentului European și al Consiliului
                  8
                și Regulamentul (UE) 2020/852 al Parlamentului European și al Consiliului
                  9
               . Aceste norme integrează considerațiile legate de durabilitate în procesele de investiții, de consultare și de publicare în mod consecvent în toate sectoarele. Acestea ancorează considerațiile legate de mediu, sociale și de guvernanță (durabilitate) în centrul sistemului financiar, urmărind să contribuie la transformarea economiei Europei într-un sistem mai verde, cu emisii scăzute de dioxid de carbon, mai rezilient, eficient din punctul de vedere al utilizării resurselor și circular.

               Prezentul proiect de directivă delegată se bazează pe împuternicirea prevăzută la articolul 16 alineatul (3) și la articolul 24 alineatul (13) din MiFID II.

               2.CONSULTĂRI PREALABILE ADOPTĂRII ACTULUI

               În decembrie 2016, Comisia a instituit Grupul de experți la nivel înalt privind finanțarea durabilă (HLEG) pentru a contribui prin recomandări la elaborarea unei strategii a Uniunii privind finanțarea durabilă. HLEG a publicat un raport intermediar privind „Finanțarea unei economii europene durabile” la jumătatea lunii iulie 2017 și a prezentat raportul său final cu ocazia unui eveniment dedicat părților interesate la 18 iulie 2017, după care a urmat un chestionar de consultare.

               Răspunsurile respondenților sunt rezumate într-o sinteză a reacțiilor care a fost publicată împreună cu raportul final al HLEG privind finanțarea unei economii europene durabile la 31 ianuarie 2018. În raportul său final, HLEG recomandă introducerea obligației consilierilor de investiții de a solicita, ca o componentă de rutină a activității lor de consiliere financiară, informații referitoare la preferințele investitorilor de retail cu privire la efectul investițiilor lor din punctul de vedere al durabilității și de a da curs apoi acestor preferințe. HLEG a recomandat, de asemenea, să se poarte discuții cu privire la guvernanța abordării riscurilor pe termen lung și în materie de durabilitate.

               În martie 2018, Comisia a trimis un chestionar specific privind modul în care considerațiile de mediu, sociale și de guvernanță sunt integrate în evaluarea caracterului adecvat. Consultarea a arătat că numai o mică parte din clienți aduc în discuție în mod proactiv aspectele legate de durabilitate în cursul procesului de consiliere. Printre motivele care explică această situație se numără următoarele: i) informațiile disponibile privind instrumentele financiare legate de durabilitate nu sunt transparente; (ii) riscul de dezinformare ecologică din documentația existentă este ridicat; și (iii) există o lipsă de educație în ceea ce privește impactul acestora asupra riscului și a performanței. Numai în cazuri rare, clienții par să aducă în discuție în mod sistematic aspectele legate de durabilitate în cursul procesului de consiliere.

               Comisia a solicitat ESMA să emită un aviz tehnic referitor la eventualele modificări ale actelor delegate care urmează să fie adoptate în temeiul MiFID II în ceea ce privește integrarea riscurilor legate de durabilitate și a factorilor de durabilitate în domeniul cerințelor organizatorice, în cel al condițiilor de operare, în cel al administrării riscului și în cel al evaluării pieței-țintă.

               În mandatul său, Comisia a subliniat faptul că modificările aduse definiției pieței-țintă nu trebuie să conducă la practici de vânzare inadecvate, care pot fi preîntâmpinate, de exemplu, prin identificarea clară a obiectivelor de investiții și a constrângerilor legate de durabilitate. În plus, Comisia a reafirmat că ar trebui să se mențină posibilitatea de a identifica o piață-țintă pentru clienții care nu au obiective legate de durabilitate.

               La 30 aprilie 2019, ESMA a publicat „Raportul final privind integrarea riscurilor și a factorilor de durabilitate în MiFID II” (Final report on integrating sustainability risks and factors in MiFID II). Avizul a luat în considerare punctele de vedere exprimate de părțile interesate în cadrul consultării publice care a avut loc între 19 decembrie 2018 și 19 februarie 2019. Acesta include o analiză cost-beneficiu. În plus, ESMA a organizat o audiere publică la 4 februarie 2019 pentru a obține contribuții suplimentare. De asemenea, a fost consultat Grupul părților interesate din domeniul valorilor mobiliare și piețelor din cadrul ESMA. Acest raport abordează includerea riscurilor legate de durabilitate și a factorilor de durabilitate în cerințele organizatorice și în structurile de guvernanță și supraveghere a produselor din cadrul firmelor de investiții. Recomandările privind structurile de guvernanță și supraveghere a produselor, elaborate de ESMA și supuse unei consultări publice, au fost integrate în prezentul proiect de directivă delegată.

               În conformitate cu principiile unei mai bune reglementări, prezentul proiect de propunere a fost publicat spre consultare în perioada 8 iunie 2020-6 iulie 2020. După ce s-au examinat în mod corespunzător răspunsurile primite, s-au adus modificări suplimentare textului.

               3.ELEMENTELE JURIDICE ALE ACTULUI DELEGAT

               Temeiul juridic al prezentei directive este prevăzut la articolul 16 alineatul (12) și la articolul 24 alineatul (13) din Directiva 2014/65/UE.

               Prezentul proiect de directivă delegată aduce următoarele modificări Directivei delegate (UE) 2017/593:

               Articolul 1 are drept scop să clarifice faptul că firmele producătoare ar trebui să ia în considerare în mod corespunzător obiectivele legate de durabilitate atunci când specifică tipul (tipurile) de client cu ale cărui nevoi, caracteristici și obiective este compatibil instrumentul financiar. În plus, evaluarea pieței-țintă în funcție de profilul de risc/randament și de caracteristicile produsului respectiv ar trebui să ia în calcul și obiectivul de investiții durabile sau caracteristicile de mediu sau sociale ale instrumentului. În contextul acestei verificări, firmele producătoare ar trebui, de asemenea, să ia în considerare în mod explicit obiectivele legate de durabilitate ale clienților.

               În plus, firmele producătoare ar trebui să publice factorii de durabilitate ai instrumentelor financiare într-un mod transparent, care să le permită firmelor de investiții să inițieze dialoguri cu clienții sau cu clienții potențiali pentru a ajunge la o înțelegere suficient de detaliată a preferințelor individuale în materie de durabilitate ale clienților, în conformitate cu Regulamentul delegat (UE) 2017/565 al Comisiei
                  10
               . Pentru investițiile durabile, nu va fi necesar să se identifice o piață-țintă negativă.

               Articolul 2 reia aceste cerințe în ceea ce-i privește pe distribuitori.

               În sfârșit, articolul 3 stabilește data de aplicare a directivei propuse, inclusiv perioada tranzitorie de 12 luni.

               DIRECTIVA DELEGATĂ (UE) …/… A COMISIEI

               din 21.4.2021

               de modificare a Directivei delegate (UE) 2017/593 în ceea ce privește integrarea factorilor de durabilitate în obligațiile de guvernanță a produsului

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE
                  11
               , în special articolul 16 alineatul (12) și articolul 24 alineatul (13),

               întrucât:

               (1)Tranziția către o economie circulară, cu emisii scăzute de carbon, mai durabilă și eficientă din punctul de vedere al utilizării resurselor, conformă cu obiectivele de dezvoltare durabilă este esențială pentru asigurarea competitivității pe termen lung a economiei Uniunii. În 2016, Uniunea a încheiat Acordul de la Paris
                  12
               . Articolul 2 alineatul (1) litera (c) din Acordul de la Paris stabilește obiectivul de a consolida răspunsul la schimbările climatice, printre altele prin corelarea fluxurilor financiare cu evoluția către o dezvoltare cu un nivel scăzut de emisii de gaze cu efect de seră și rezistentă la schimbările climatice.

               (2)Recunoscând această provocare, în decembrie 2019 Comisia a prezentat Pactul verde european
                  13
               . Pactul verde este o nouă strategie de creștere care are drept scop transformarea Uniunii într-o societate echitabilă și prosperă, cu o economie modernă, eficientă din punctul de vedere al utilizării resurselor și competitivă, în care începând din 2050 emisii nete de gaze cu efect de seră să fie 0, iar creșterea economică să fie decuplată de utilizarea resurselor. Pentru îndeplinirea acestui obiectiv, trebuie să li se transmită investitorilor semnale clare în ceea ce privește investițiile acestora, astfel încât să se evite activele depreciate și să se mobilizeze finanțare durabilă.

               (3)În martie 2018, Comisia și-a publicat planul de acțiune „Finanțarea creșterii durabile”
                  14
               , care stabilește o strategie ambițioasă și cuprinzătoare privind finanțarea durabilă. Unul dintre obiectivele stabilite în acest plan de acțiune este reorientarea fluxurilor de capital către investiții durabile pentru a realiza o creștere durabilă și favorabilă incluziunii.

               (4)Punerea în aplicare corespunzătoare a Planului de acțiune încurajează cererea de investiții durabile în rândul investitorilor. De aceea, este necesar să se clarifice faptul că examinarea factorilor de durabilitate și a obiectivelor legate de durabilitate ar trebui să aibă loc în cadrul cerințelor de guvernanță a produsului stabilite în Directiva delegată (UE) 2017/593 a Comisiei
                  15
               .

               (5)Firmele de investiții producătoare și distribuitoare de instrumente financiare ar trebui să ia în considerare factorii de durabilitate în procesul de aprobare a produselor pentru fiecare instrument financiar și în alte mecanisme de guvernanță și supraveghere a produsului pentru fiecare instrument financiar care urmează să fie distribuit clienților aflați în căutare de instrumente financiare având un profil legat de durabilitate.

               (6)Dat fiind că piața-țintă ar trebui să fie stabilită cu un nivel suficient de detaliere, o declarație generală conform căreia un instrument financiar are un profil legat de durabilitate nu ar trebui să fie suficientă în acest sens. În schimb, firmele de investiții producătoare și distribuitoare de instrumente financiare ar trebui să precizeze care este grupul de clienți cu obiectivele legate de durabilitate cărora urmează să li se distribuie instrumentul financiar.

               (7)Pentru ca instrumentele financiare cu factori de durabilitate să fie în continuare ușor accesibile și pentru consumatorii care nu au preferințe în materie de durabilitate, firmele de investiții nu ar trebui să aibă obligația de a identifica grupurile de clienți cu ale căror nevoi, caracteristici și obiective instrumentul financiar cu factori de durabilitate nu este compatibil.

               (8)Factorii de durabilitate ai unui instrument financiar ar trebui să fie prezentați într-un mod transparent, pentru a-i permite distribuitorului să le furnizeze clienților lor sau clienților potențiali informațiile relevante.

               (9)Prin urmare, ar trebui să se modifice în consecință Directiva delegată (UE) 2017/593,

               ADOPTĂ PREZENTA DIRECTIVĂ:

               Articolul 1
               Modificări aduse Directivei delegate (UE) 2017/593

               Directiva delegată (UE) 2017/593 se modifică după cum urmează:

               (1)La articolul 1, se adaugă următorul alineat (5):

               „(5)
                     «factori de durabilitate» înseamnă factori de durabilitate astfel cum sunt definiți la articolul 2 punctul 24 din Regulamentul (UE) 2019/2088*.

               _______________________________________________________________

               *Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).”;

               (2)Articolul 9 se modifică după cum urmează:

               (a)la alineatul (9), primul paragraf se înlocuiește cu următorul text:

               „(9)
                     Statele membre prevăd obligația ca firmele de investiții să identifice, la un nivel suficient de detaliere, potențiala piață-țintă pentru fiecare instrument financiar și să specifice tipul (tipurile) de client cu ale cărui nevoi, caracteristici și obiective, inclusiv eventuale obiective legate de durabilitate, este compatibil instrumentul financiar. În cadrul acestui proces, firma identifică grupul (grupurile) de clienți cu ale căror nevoi, caracteristici și obiective instrumentul financiar nu este compatibil decât dacă acest instrument financiar ia în considerare factori de durabilitate. Atunci când un instrument financiar este produs prin colaborarea mai multor firme de investiții, nu este necesar să fie identificată decât o singură piață-țintă.”;

               (b)alineatul (11) se înlocuiește cu următorul text:

               „(11)
                     Statele membre prevăd obligația ca firmele de investiții să stabilească dacă un instrument financiar corespunde nevoilor, caracteristicilor și obiectivelor identificate ale pieței-țintă, examinând inclusiv:

               (a)dacă profilul de risc/randament al instrumentului financiar corespunde pieței-țintă;

               (b)dacă factorii de durabilitate ai instrumentului financiar, atunci când este cazul, corespund pieței-țintă;

               (c)dacă modul de proiectare a instrumentului financiar este determinat de caracteristici care sunt de folos clientului, și nu de un model de afaceri a cărui rentabilitate se bazează pe rezultate slabe pentru client.”;

               (c)la alineatul (13) se adaugă al doilea paragraf, după cum urmează:

               „Factorii de durabilitate ai instrumentului financiar se prezintă în mod transparent și le furnizează distribuitorilor informațiile relevante pentru a lua în considerare în mod corespunzător orice obiective legate de durabilitate ale clientului sau ale clientului potențial.”;

               (d)alineatul (14) se înlocuiește cu următorul text:

               „(14)
                     Statele membre prevăd obligația ca firmele de investiții să își revizuiască cu regularitate instrumentele financiare produse, ținând seama de orice eveniment care ar putea influența în mod semnificativ riscul potențial pentru piața-țintă identificată. Firmele de investiții analizează dacă instrumentul financiar continuă să corespundă nevoilor, caracteristicilor și obiectivelor pieței-țintă, inclusiv eventualelor obiective legate de durabilitate ale acesteia, și dacă este distribuit pe piața-țintă sau dacă, dimpotrivă, ajunge la clienți cu ale căror nevoi, caracteristici și obiective nu este compatibil.”

               (3)Articolul 10 se modifică după cum urmează:

               (a)la alineatul (2), primul paragraf se înlocuiește cu următorul text:

               „(2)
                     Statele membre prevăd obligația ca firmele de investiții să dispună de măsuri adecvate de guvernanță a produsului prin care să se asigure că produsele și serviciile pe care intenționează să le ofere sau să le recomande sunt compatibile cu nevoile, caracteristicile și obiectivele unei piețe-țintă identificate, inclusiv cu eventualele obiective legate de durabilitate ale acesteia, iar strategia de distribuție avută în vedere corespunde pieței-țintă identificate. Firmele de investiții identifică și evaluează în mod corespunzător circumstanțele și nevoile clienților pe care intenționează să se concentreze, astfel încât să se asigure că interesele clienților nu sunt compromise ca urmare a unor presiuni comerciale sau financiare. În cadrul acestui proces, firmele de investiții identifică grupul de clienți cu ale căror nevoi, caracteristici și obiective produsul sau serviciul nu este compatibil decât dacă instrumentele financiare iau în considerare factori de durabilitate.”;

               (b)alineatul (5) se înlocuiește cu următorul text:

               „(5)
                     Statele membre prevăd obligația ca firmele de investiții să revizuiască cu regularitate produsele de investiții pe care le oferă sau le recomandă și serviciile pe care le furnizează, ținând seama de orice eveniment care ar putea influența în mod semnificativ riscul potențial pentru piața-țintă identificată. Firmele verifică cel puțin dacă respectivul produs sau serviciu continuă să corespundă nevoilor, caracteristicilor și obiectivelor pieței-țintă identificate, inclusiv eventualelor obiective legate de durabilitate ale acesteia, și dacă strategia de distribuție avută în vedere continuă să fie adecvată. Firmele analizează din nou piața-țintă și/sau actualizează mecanismele de guvernanță a produsului în cazul în care constată că au identificat greșit piața-țintă a unui anumit produs sau serviciu sau că produsul sau serviciul nu mai corespunde circumstanțelor pieței-țintă identificate, cum ar fi în cazul în care produsul devine nelichid sau foarte volatil ca urmare a unor modificări pe piață.”.

               Articolul 2
               Transpunere

               1.Statele membre adoptă și publică, cel târziu până la [OP: a se introduce data – exact 12 luni minus o zi de la intrarea în vigoare a prezentului act delegat], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.

               Statele membre aplică respectivele acte de la [OP: a se introduce data – exact 15 luni de la intrarea în vigoare a prezentului act delegat].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3
               Intrarea în vigoare

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4
               Destinatari

               Prezenta directivă se adresează statelor membre.

               Adoptată la Bruxelles, 21.4.2021

                     Pentru Comisie,

                     Președinta
                     Ursula VON DER LEYEN

                     (1)

                        Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor: Pactul verde european [COM(2019)640 final].

                     (2)

                        Comunicare a Comisiei către Parlamentul European, Consiliul European, Consiliu, Banca Centrală Europeană, Comitetul Economic și Social European și Comitetul Regiunilor, Plan de acțiune: finanțarea creșterii durabile [COM(2018)097 final].

                     (3)

                        Directiva delegată (UE) 2017/593 a Comisiei din 7 aprilie 2016 de completare a Directivei 2014/65/UE a Parlamentului European și a Consiliului în ceea ce privește protejarea instrumentelor financiare și a fondurilor care aparțin clienților, obligațiile de guvernanță a produsului și normele aplicabile la acordarea sau primirea de onorarii, comisioane sau alte tipuri de beneficii pecuniare sau nepecuniare (JO L 87, 31.3.2017, p. 500).

                     (4)

                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).

                     (5)

                        Directiva delegată (UE) 2017/593 a Comisiei din 7 aprilie 2016 de completare a Directivei 2014/65/UE a Parlamentului European și a Consiliului în ceea ce privește protejarea instrumentelor financiare și a fondurilor care aparțin clienților, obligațiile de guvernanță a produsului și normele aplicabile la acordarea sau primirea de onorarii, comisioane sau alte tipuri de beneficii pecuniare sau nepecuniare (JO L 87, 31.3.2017, p. 500).

                     (6)

                        A se vedea articolul 16 alineatul (3) din MiFID, dar și articolul 9 alineatul (3) din MiFID.

                     (7)

                        Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).

                     (8)

                        Regulamentul (UE) 2019/2089 al Parlamentului European și al Consiliului din 27 noiembrie 2019 de modificare a Regulamentului (UE) 2016/1011 privind indicii UE de referință pentru activitățile de tranziție climatică, indicii UE de referință aliniați la Acordul de la Paris și informațiile privind durabilitatea pentru indicii de referință (JO L 317, 9.12.2019, p. 17).

                     (9)

                        Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088, (JO L 198, 22.6.2020, p. 13).

                     (10)

                        Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).

                     (11)

                        JO L 173, 12.6.2014, p. 349.

                     (12)

                        Decizia (UE) 2016/1841 a Consiliului din 5 octombrie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice (JO L 282, 19.10.2016, p. 1).

                     (13)

                        COM(2019) 640 final.

                     (14)

                        COM(2018) 97 final.

                     (15)

                        Directiva delegată (UE) 2017/593 a Comisiei din 7 aprilie 2016 de completare a Directivei 2014/65/UE a Parlamentului European și a Consiliului în ceea ce privește protejarea instrumentelor financiare și a fondurilor care aparțin clienților, obligațiile de guvernanță a produsului și normele aplicabile la acordarea sau primirea de onorarii, comisioane sau alte tipuri de beneficii pecuniare sau nepecuniare (JO L 87, 31.3.2017, p. 500).